Дырэктар вільнюскага музея “Палац вялікіх князёў літоўскіх” Відас Долінскас падкрэсліў, што палац — агульная каштоўнасць нацыянальнасцяў Вялікага Княства Літоўскага, зруйнаваны пасля падзелаў Рэчы Паспалітай як сімвал дзяржаўнасці, адноўлены і адчынены 2 гады таму ўжо як сімвал дзяржаўнасці незалежнай Літвы. Ад старога будынка засталіся падмуркі, таму гэта помнік архітэктуры, што надае музею дадатковую прывабнасць. У той жа час, недахоп аўтэнтычнасці трэба чымсьці кампенсаваць. Музей будуе маркетынгавую стратэгію на тым, што падчас раскопак палаца знайшлі каля 500 тысяч прадметаў XIII — XVII стагоддзяў, некаторыя з якіх увайшлі ў экспазіцыю і паказаны in situ, на месцы знаходкі. Новыя тэхналогіі — камп’ютарныя тэрміналы, 3D-акуляры — прывабліваюць наведвальнікаў, але істотна “не перагінаюць” і даюць магчымасць кантакту з аўтэнтычным экспанатам.